Publication: Magyar Közlöny
Issue: MK-2010-73 (Year: 2010, Number: 73)
Era: contemporary
Section: Melléklet a 20/2010. (V. 11.) OKM rendelethez
Paragraph Index: 375

2. A kivitelezés során mindenki végezze el a rábízott feladatot, készítsék el a produktumot. A kutatási tevékenységnél az információk megszerzésén túl az információk közti szelekció a legfontosabb feladatuk. Ha interjúznak, akkor az interjúk kérdéseit célszerű előre összeállítani. Ha kérdőívet készítenek, akkor azzal is számolniuk kell, hogy a lekérdezés után azt ki is kell értékelniük, ezért ne vagy csak igen kevés nyitott kérdést tegyenek bele. Hívjuk fel a figyelmüket arra, hogy produktumuk akkor lesz teljes, ha a problémáról alkotott saját véleményüket és megoldási javaslataikat, elképzelésüket is tartalmazza. A vitafórummal kapcsolatban időpontot kell egyeztetni az iskolavezetéssel (ha nincs kijelölve), valamint ugyancsak velük kell tisztázni a szükséges költségek fedezetét. A tanulóknak fel kell venniük a kapcsolatot például az iskola gondnokával a szükséges helyiségek és azok berendezése ügyében. Gondoskodniuk kell a meghívók, plakátok stb. elkészítéséről és az érdekeltekhez való eljuttatásukról. Gondolniuk kell arra is, hogy különböző meghívókat kell készíteniük az iskolavezetés, a tanárok, a szülők, más osztályok tanulói és az esetleges külső meghívottak számára. Gondoskodni kell a büfé szervezéséről is (valamilyen üdítőitalt vagy annak vásárlási lehetőségét mindenképpen biztosítani kell egy ilyen rendezvényen). Fel kell készülniük az esetleges váratlan akadályokra, problémákra (esőnap, áramszünet, baleset stb.).

Source: https://magyarkozlony.hu/hivatalos-lapok/e0d859421ba7844aeb3b63c050c49a07c841fe25/dokumentumok/6ba5b3e4415f33eb8ffae2ef1062e526c5106e6d/letoltes